# კანჩიპურამი

| დასახლებული პუნქტი |
| --- |
| კანჩიპურამი  |
|  |
| ქვეყანა |  ინდოეთი |
| კოორდინატები | ﻿ / ﻿ |
| ფართობი |
11.72 კმ² |
| ცენტრის სიმაღლე |
88±1 მეტრი |
| მოსახლეობა | 164 384 (2011) |
| სასაათო სარტყელი | UTC+05:30 |
| სატელეფონო კოდი | 44 |
| საფოსტო ინდექსი | 631501 |
| ოფიციალური საიტი |  |
|  |
| **კანჩიპურამი** ვიკისაწყობში |

**კანჩიპურამი** (ასევე ცნობილი როგორც **კონჯეევარამი**) ― ქალაქი ინდოეთის შტატ ტამილნადუში, ტონდაიმანდალამის რეგიონში, ჩენაიდან 72 კმ-ის დაშორებით. ცნობილია როგორც „ათასი ტაძრის ქალაქი“. გამორჩეულია ტაძრების არქიტექტურით, მრავალსვეტიანი დარბაზებით, ტაძრების დიდი კოშკებითა და აბრეშუმის სარებით. კანჩიპურამის ინდოეთის ერთ-ერთი ყველაზე მნიშვნელოვანი ტურისტული დანიშნულების ადგილია და უცხოელი ტურისტების მიზიდვის ერთ-ერთი ცენტრია. ქალაქის ფართობი 36.14 კმ²-ია. 2021 წელს მოსახლეობა მიახლოებით 300 000 ადამიანს შეადგენდა. ქალაქი კანჩიპურამის რაიონის ცენტრია.

კანჩიპურამი სანსკრიტული სიტყვაა და ორი ნაწილისგან შედგება: *კანჩი* და *პურამი*, რაც შესაბამისად „ბრაჰმას თაყვანისცემას“ და „საცხოვრებელ ადგილს“ ნიშნავს. კანჩიპურამი შედიოდა პალავის, შუა საუკუნეების ჩოლას, გვიანი ჩოლას, გვიანი პანდიას, ვიჯაიანაგარის იმპერიის, კარნატიკის სასულთნოსა და ბრიტანეთის ინდოეთის შემადგენლობაში. ქალაქის ისტორიულ ძეგლებს შორისაა: კაილასანათარის ტაძარი და ვაიკუნტა პერუმალის ტაძარი. ისტორიულად, კანჩიპურამი საგანმანათლებლო ცენტრის ფუნქციას ასრულებდა და ცნობილი იყო როგორც „სწავლების ადგილი“ (*ghatikasthanam*). I-V საუკუნეებში ქალაქი ჯაიანიზმისა და ბუდიზმის რელიგიური საგანმანათლებლო ცენტრის ფუნქციასაც ასრულებდა.

## გეოგრაფია

კანჩიპურამის კოორდინატებია ჩ. გ. 12.8387° და ა. გ. 79.7016°. ქალაქი ჩენაიდან 72 კმ-ით სამხრეთ-დასავლეთით, მდინარე პალარის შენაკადის, ვეგავათის ორივე სანაპიროზე მდებარეობს. ქალაქის ფართობი 11.6 კმ²-ია და ზღვის დონიდან 83.2 მეტრის სიმაღლეზე მდებარეობს. კანჩიპურამის ირგვლივ ტერიტორია დაბლობებს მოიცავს, ხოლო სამხრეთისა და აღმოსავლეთისკენ დაფერდებულია. ნიადაგი მეტწილად თიხისგან შედგება. თიხნარი, თიხა და ქვიშა მშენებლობაში გამოიყენება. ერთ-ერთი თეორიის მიხედვით, ვარადარაჯა პერუმალის ტაძრის მშენებლობაში გამოყენებული გრანიტი სივარამის ბორცვებზე მოიპოვეს, რომელიც კანჩიპურამიდან 10 კმ-ით აღმოსავლეთით მდებარეობს. ტერიტორია სეისმური ზონის II რეგიონს მიეკუთვნება და რიხტერის შკალით 6 მაგნიტუდამდე სიმძლავრის მიწისძვრებია მოსალოდნელი. კანჩიპურამი ორ დანაყოფს მოიცავს: დიდი კანჩი, რომელიც ასევე ცნობილია როგორც შივა კანჩი და ქალაქის დასავლეთ ნაწილს მოიცავს; პატარა კანჩი, რომელსაც ვიშნუ კანჩიც ეწოდება და ქალაქის აღმოსავლეთ ნაწილს მოიცავს.

შივას ტაძრების დიდი ნაწილი დიდ კანჩიპურამშია, ხოლო ვიშნუს ტაძრების უმრავლესობა ― პატარა კანჩიპურამში.

ქალაქისთვის წყლის მიწოდების მთავარ წყაროს მიწისქვეშა წყლები წარმოადგენს, რომელიც ირიგაციისთვის გამოიყენება. კანჩიპურამის ბლოკს 24 არხი, 2 809 ავზი, 1 878 ჭაბურღილის მილსა და 3 206 ჩვეულებრივ ჭაბურღილს მოიცავს. ტერიტორია მდიდარია სამედიცინო მცენარეებითა და სამედიცინო ღირებულების მქონე ისტორიული წარწერებით.

## კლიმატი

კიოპენის კლიმატის კლასიფიკაციით, კანჩიპურამი ეკვატორულ კლიმატურ სარტყელში მდებარეობს. ტემპერატურის საშუალო მაქსიმუმი 37.5 °C (99.5 °F) აპრილ-ივლისშია, ხოლო საშუალო მინიმუმი 16 °C (60.8 °F) დეკემბერ-თებერვალში. წლის განმავლობაში ფარდობითი ტენიანობის მაჩვენებელი 58-84%-ს შორის მერყეობს. ტენიანობის მაქსიმუმი დილითაა, ხოლო მინიმუმი ― საღამოს. ფარდობითი ტენიანობა მაღალია ნოემბერ-იანვარში, ხოლო ყველაზე დაბალია ― ივნისში.

| ჰავის მონაცემები — კანჩიპურამი (ტამილნადუ) |
| --- |
| თვე | იან | თებ | მარ | აპრ | მაი | ივნ | ივლ | აგვ | სექ | ოქტ | ნოე | დეკ | წლიური |
| საშუალო მაღალი °C | 29.1 | 31.2 | 33.4 | 35.6 | 38.2 | 37.2 | 35.2 | 34.7 | 34.1 | 32.1 | 29.3 | 28.5 | 33.2 |
| საშუალო დაბალი °C | 19.2 | 19.8 | 22.0 | 25.4 | 27.3 | 27.0 | 25.9 | 25.4 | 24.8 | 23.7 | 21.6 | 19.9 | 23.5 |
| წვიმის საშუალო რაოდენობა (მმ) | 25 | 6 | 4 | 19 | 59 | 77 | 108 | 173 | 132 | 185 | 209 | 107 | 1 104 |
| წყარო: Climate-Data.org |

## დემოგრაფია

| რელიგიური შემადგენლობა |
| --- |
| რელიგია |  |  | პროცენტი(%) |  |
| ინდუიზმი |    | 93.38% |
| ისლამი |    | 5.24% |
| ქრისტიანობა |    | 0.83% |
| ჯაინიზმი |    | 0.4% |
| სიქიზმი |    | 0.01% |
| ბუდიზმი |    | 0.01% |
| სხვა |    | 0.11% |
| არარელიგიურები |    | 0.01% |

VII საუკუნეში მეფე ნარასიმა ვარმას მმართველობის დროს ქალაქის ფართობი 10 კმ² იყო და მოსახლეობა 10 000 ადამიანს შეადგენდა. მომდევნო წლებში მოსახლეობის რაოდენობა 13 000-მდე გაიზარდა.

ჩოლის ხანაში კანჩიპურამი დედაქალაქი არ იყო, მაგრამ მეფეებს ქალაქში სასახლე ჰქონდათ და ქალაქი აღმოსავლეთით გააფართოვეს. ვიჯაიანაგარის ხანაში ქალაქის მოსახლეობა 25 000 ადამიანამდე გაიზარდა. ბრიტანეთის ინდოეთის ხანაში ქალაქის ინფრასტრუქტურა მნიშვნელოვნად არ შეცვლილა. 1901 წელს ბრიტანელების მიერ ჩატარებული აღწერის მიხედვით, კანჩიპურამის მოსახლეობა 46 164 ადამიანს შეადგენდა, რომელთაგან 44 684 ინდუსი იყო, 1 313 ― მუსლიმი, 49 ― ქრისტიანი, ხოლო 119 ― ჯაინიზმის მიმდევარი.

## ეკონომიკა

კანჩიპურამის ეკონომიკაში წამყვანი დარგი აბრეშუმის სარის დამზადება და სოფლის მეურნეობაა. 2008 წლისთვის 5 000-მდე ოჯახი სარის წარმოებაში იყო ჩართული. წამყვანი დარგებია: ბამბის წარმოება, ელექტრონული საქონლისა და სურსათის წარმოება. კიდევ ერთი წამყვანი დარგია ტურიზმი და მომსახურების სექტორი, როგორებიცაა: სასტუმროები, რესტორნები და ადგილობრივი ტრანსპორტი.

## რესურსები ინტერნეტში

ვიკიციტატაში არის გვერდი თემაზე:
კანჩიპურამი Kancheepuram Municipality
* Kanchipuram HRIDAY city
* Kancheepuram district administration website დაარქივებული 2017-09-08 საიტზე Wayback Machine.

## სქოლიო